REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/276-21

30. jun 2021. godine

B e o g r a d

ZAPISNIK

19. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 25. JUNA 2021. GODINE

Sednica je počela u 11 časova i 5 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora:

Vesna Stambolić, Snežana Petrović, Nataša Ljubišić, Dragomir Karić i Uglješa Marković.

Sednici su prisustvovali zamenici članova Odbora: Nevenka Kostadinova (zamenik člana Odbora Ivane Popović), Miloš Banđur (zamenik člana Odbora Krste Janjuševića), Mladen Bošković (zamenik Člana Odbora Ane Beloice)

Sednici nisu prisustvovali članovi Odbora: Snežana Paunović, Zoran Tomić, Aleksandra Tomić, Jasmina Karanac, Tihomir Petković, Olivera Nedeljković, Vojislav Vujić i Ilija Životić, niti njihovi zamenici.

Sednici je, na poziv predsednika, prisustvovao Stevan Nikčević, državni sekretar u Ministarstvu trgovine, turizma i telekomunikacija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o potvrđivanju Sporazuma o partnerstvu, trgovini i saradnji između Vlade Republike Srbije i Vlade Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, koji je podnela Vlada (011-1047/21 od 11. juna 2021. godine).

Prva tačka: **Razmatranje Predloga zakona o potvrđivanju Sporazuma o partnerstvu, trgovini i saradnji između Vlade Republike Srbije i Vlade Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji**

Odbor je razmotrio Predlog zakona o potvrđivanju Sporazuma o partnerstvu, trgovini i saradnji između Vlade Republike Srbije i Vlade Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji i podneo Izveštaj Narodnoj skupštini.

U uvodnim napomenama, Stevan Nikčević državni sekretar u Ministarstvu trgovine, turizma i telekomunikacije, istakao je da je suština Sporazuma da se omogući isti regulatorni oblik saradnje između Republike Srbije i Ujedinjenog Kraljevstva u svim aspektima, kao pre Bregzita. Ovo je opšti i prvi sporazum koji je zaključilo Ministarstvo turizma, trgovine i telekomunikacija, dok su u njegovoj pripremi učestvovale 24 institucije. Sporazum tretira pitanja opšte državne saradnje, saradnje u međunarodnim oblastima, saradnje u oblasti bezbednosti i ukupne saradnje na ekonomskom planu. Što se ekonomskog aspekta tiče, koji je najdominantniji kroz ovaj sporazum, suština je bila da se zadrži isti nivo liberalizacije trgovine uslugama i robama koji je postojao pre Bregzita i koji je bio regulisan kroz Sporazum o saradnji i pridruživanju. SSP je nevažeći za regulisanje ekonomskih odnosa Srbije i Ujedinjenog Kraljevstva od 31. decembra 2020. godine, kada je Ujedinjeno Kraljevstvo i formalno napustilo EU. UK je jedno od najznačajnijih ekonomskih partnera Republike Srbije, računajući po staroj metodologiji po kojoj je do pre nekoliko godina Narodna banka tretirala investicije, prema zemlji rezidencije, a ne prema destinaciji sa koje dolaze sredstva za investicije. Od 2017. godine godine Srbija beleži suficit u razmeni sa Ujedinjenim Kraljevstvom. Za poslednjih deset godina robna razmena je udvostručena. Trgovina robama u ukupnoj razmeni iznosila je u 2019. godini 557 miliona evra, a suficit u razmeni je bio 94 miliona evra. Kada je u pitanju trgovina uslugama tu je još radiklniji suficit odnosno naš izvoz usluga u UK nego što je uvoz iz te zemlje. Sve su to bile opredeljujući parametri koji su uslovljavali da u što kraćem roku dođemo do zaključenja ovog sporazuma. Poštujući činjenicu da je zbog izlaska iz EU Velika Britanija je morala da zaključi 67 sporazuma i da je ovaj bio samo jedan od njih, Srbija je uspela u dosta kratkom roku da potpiše ovaj sporazum koji je privremeni, na čemu su obe strane insistirale, kako ne bi došlo do prekida ekonomske saradnje zbog ne stupanja na snagu ovog sporazuma. Sporazum je potpisan 15. maja, a 20. maja su razmenjene note i praktično je počeo da se primenjuje. Zadržan je isti nivo trgovinske liberalizacije koji je postojao sa Velikom Britanijom dok je bila članica EU i to omogućuje našim privrednicima da dalje nastave saradnju. U pitanju je sporazum gde je primenjen princip mutatis mutandis, odnosno menjano je samo ono što je bilo potrebno da se menja. To je omogućilo punu stabilnost i predvidivost ekonomskog ambijenta za partnere iz poslovne zajednice i sa jedne i sa druge strane, kad su u pitanju razmena dobara usluga i kad su u pitanju investicije i time je kontinuitet obezbeđen. Izrazio je nadu da će Srbija i u budućnosti ostvarivati rast i suficit sa ovako naprednom zemljom i zemljom koja ima potrebu da svoj kapital širi i na druge destinacije. Velika Britanija je, pored ostalog, omogućila kvotu od 13,62% ukupne razmene koje je Srbija imala sa EU i to je velika dobit za Srbiju. Za nas je to dobro zato što ima prostora da se dalje povećava izvoz svih roba i usluga u Veliku Britaniju. Sve kvote su na godišnjem nivou, primenjuju se od datuma stupanja sporazuma na snagu i na godišnjem nivou se razmatraju. Ministarstvo je, od kako je sporazum privremeno primenjen, u nekoliko navrata održalo prezentacije u Privrednoj komori Srbije zajedno sa Britanskom Ambasadom. Nije napravljen veliki prekid u saradnji. Interesantna je činjenica da za prva četiri meseca Srboja beleži rast izvoza u Veliku Britaniju čak i u periodu kad su bile uspostavljene carine, koje su se kretale za određene proizvode od 10% do 30 %. Najugroženija bi bila naša agrarna industrija da nismo zaključili sporazum, jer dobar deo tarifnih linija su zamrznute maline, sveže kupine i drugo voće. Izvoznici i uvoznici koji su se opredelili i bave se industrijskim proizvodima, nisu imali štetu jer su uspeli pre stupanja na snagu tog režima da uvezu robu ili izvezu robu koju su imali na lageru. Ministarstvo trgovine, turizma i telekomunikacije je u pripremi sporazuma najviše su sarađivalo sa Ministarstvom spoljnjih poslova, jer je ovo opšti međudržavni sporazum pa se tretiraju i pitanja političke i bezbednosne saradnje. Potpisani sporazum se odnosi i na saradnju sa međunarodnim organizacijama, Međunarodnim sudom pravde i sa drugim organizacijama koje nisu predmet bilateralnih odnosa, ali se odnosi sa VB prožimaju i kroz članstvo u tim organizacijama.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* šta se najviše menja za Srbiju, s obzirom da Ujedinjeno Kraljevstvo više nije u EU;
* da li Srbija na osnovu ovog Sporazuma potpuno ravnopravno izvozi u Republiku Severnu Irsku.

U odgovoru na postavljena pitanja, Stevan Nikčević, državni sekretar u Ministarstvu trgovine, turizma i telekomunikacija, istakao je da spoljnotrgovinski režim i nivo liberalizacije ostaju isti. Sporazum tretira i Veliku Britaniju i Severnu Irsku. Sa Republikom Irskom nije bilo promena, tako da ostaje isti režim. Sastavni deo ovog sporazuma je i Zajednička deklaracija o trilateralnom poreklu. Usporeni su tokovi usaglašavanja pravila o poreklu između EU i Velike Britanije i zato je samo usvojena deklaracija, a nije definisano trilateralno poreklo. Neka logistička pitanja će sa EU morati da se reše što pre, čime smo i mi vezani. Najveći pritisak je bio upravo od malinara i izvoznika jagodičastog voća, koji su učestvovali na sastanku sa predsednicom Vlade kada je usaglašavan sporazum. Najpre je postignut dogovor u ekonomskom delu, a složeniji dogovori su bili u vezi drugih pitanja. Pretprošle godine su ostvarili direktan izvoz od 30 miliona evra za Tesko, najveći trgovinski lanac. Odbor je raspravljao o ovom pitanju u aprilu ove godine, kada je dao saglasnost na privremenu primenu ovog sporazuma, koji je sada upućen na ratifikaciju Narodne skupštine. Vlada i Ministarstvo su pravovremeno odreagovali da zaštite interese naše privrede na tržištu Ujedinjenog Kraljevstva. To je poželjno tržište i mnoge zemlje se bore da dobiju status kakav mi ovim sporazumom dobijamo. Svako odugovlačenje bilo bi loše po našu privredu, jer kad se jednom izgubi tržište, a neko drugi ga zauzme, teško se vraća.

U diskusiji su učestvovali Veroljub Arsić, Miloš Banđur i Dragomir Karić.

Odbor je, u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o potvrđivanju Sporazuma o partnerstvu, trgovini i saradnji između Vlade Republike Srbije i Vlade Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji i podneo, u skladu sa članom 156. stav 3. Poslovnika, Izveštaj Narodnoj skupštini.

Za izvestioca Odbora na sednici Narodne skupštine određen je Veroljub Arsić, predsednik Odbora.

Sednica je zaključena u 11 časova i 25 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić